Document ID: 32009D0428

KOMISJONI OTSUS,
4. juuni 2009,
millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2002/95/EÜ lisa plii kasutusviisi erandi osas seoses plii kasutamisega võõrlisandina haruldaste muldmetallide ja rauaga legeeritud granaati (RIG) sisaldavates Faraday rotaatorites, mida kasutatakse kiudoptilistes sidesüsteemides
(teatavaks tehtud numbri K(2009) 4165 all)
(EMPs kohaldatav tekst)
(2009/428/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 27. jaanuari 2003. aasta direktiivi 2002/95/EÜ teatavate ohtlike ainete kasutamise piiramise kohta elektri- ja elektroonikaseadmetes, (1) eriti selle artikli 5 lõike 1 punkti c,
ning arvestades järgmist:
(1)
Direktiivis 2002/95/EÜ on nõutud, et komisjon vaatab läbi need erandid, mis käsitlevad teatavate elektri- ja elektroonikaseadmete materjalide ja komponentide väljajätmist kõnealuse direktiivi artikli 4 lõike 1 reguleerimisalast.
(2)
Komisjon on pärast nõutud tehnilist ja teaduslikku hindamist seisukohal, et praegu on kättesaadavad haruldaste muldmetallide ja rauaga legeeritud granaati (RIG) sisaldavad Faraday rotaatorid, mille pliisisaldus vastab direktiivis 2002/95/EÜ sätestatud maksimaalsele lubatavale sisaldusele ning sellega seoses tuleks erand läbi vaadata.
(3)
Seepärast tuleks direktiivi 2002/95/EÜ vastavalt muuta.
(4)
Komisjon on vastavalt direktiivi 2002/95/EÜ artikli 5 lõikele 2 konsulteerinud asjaosalistega. Konsultatsioonide käigus ilmnes, et tootjatele on vaja anda piisavalt aega osutatud granaati sisaldavate Faraday rotaatorite pliisisalduse suhtes direktiivis 2002/95/EÜ sätestatud asjakohaste nõuete kohaldamiseks. Seepärast tuleks tagada, et asendamise negatiivne mõju tervisele või tarbijaohutusele ei oleks tõenäoliselt suurem kui sellest keskkonnale, tervisele ja tarbijaohutusele tekkiv kasu, eelkõige selliste ohutusega seotud seadmete puhul nagu sidesüsteemid.
(5)
Käesolevas otsuses ettenähtud meetmed on kooskõlas Euroopa Parlamendi ja nõukogu direktiivi 2006/12/EÜ (2) artikli 18 alusel moodustatud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 2002/95/EÜ lisa muudetakse vastavalt käesoleva otsuse lisale.
Artikkel 2
Käesolev otsus on adresseeritud liikmesriikidele.
Brüssel, 4. juuni 2009

Labels: 1
7
3
0
8
12
15